Christine Antorini (S), 2014-06-04:
Altså, nogle gange må man sige, at forespørgselsdebatter kan være lidt mærkværdige.
Det synes jeg lidt den her er.
For det er, som om præmissen er, at det er en kilden sag for regeringen at diskutere, om der er nogle friskoler, herunder nogle muslimske friskoler, der har nogle faglige problemer, hvor man så skal kigge efter, om der er et problem, der gør, at der skal gøres noget ved det.
Det har regeringen overhovedet ingen problemer med.
Jeg har ikke hørt et eneste af de mange partier, der står bag det fælles forslag til vedtagelse, som har sagt, at man er håndsky i forhold til at tage fat, hvis der er en fri grundskole, herunder en muslimsk grundskole, som ikke lever op til dels de faglige krav, der skal være, nemlig at fagligheden i friskolen skal stå mål med fagligheden i folkeskolen, dels det, der også ligger i folkeskolens formålsparagraf med hensyn til demokrati, altså det, som er en del af den dannelse, som elever skal have med sig, når de er blevet uddannet og dannet til at være en del af et demokratisk samfund.
Alle her har sagt, at det er noget, vi er dybt optaget af, og at det selvfølgelig skal gælde for alle frie grundskoler, herunder også hvis der er problemer på de muslimske friskoler.
Så det er bestemt ikke en kilden sag.
Det er vi dybt optaget af, og det er også derfor, jeg har været ret grundig med at redegøre for, hvordan det så foregår, hvis man vurderer, der er nogle problemer.
Det er jo også meget interessant, at de to ordførere for Liberal Alliance og Dansk Folkeparti, der står bag forespørgslen, mener, de har hørt noget om nogle problemer.
Men der er nogle muligheder for gøre noget ved det; det er jo det, der ligger i systemet.
Der er de lokale tilsynsførende, og som der blev sagt, har vi fået strammet op på den lovgivning.
Der er en del skoler – i øvrigt en ganske pæn del af de muslimske friskoler – der faktisk har valgt, at det er kommunen, der er tilsynsførende.
Men det ændrer ikke ved, at vi har en Kvalitets- og Tilsynsstyrelse, der kan gå ind og lave tilsyn på forskellige måder, lige fra at kigge alt igennem, hvad der er af – kan man sige – officielle dokumenter for den pågældende frie grundskole, over at man laver et anmeldt tilsynsbesøg, til at man laver et uanmeldt tilsynsbesøg.
Det er også sådan, at hvis ikke friskolen står mål med folkeskolen, uanset om det gælder det faglige eller hensynet til demokrati, så kan man i yderste konsekvens beslutte sig til at bruge muligheden for at lukke for tilskud til den pågældende friskole.
Det er også sket i nogle tilfælde – og her vil jeg bare sige, at det er sket for friskoler med forskellige typer af grundlag, og ikke kun muslimske friskoler.
Det sker jo, netop fordi der er muligheden, og det skal være sådan, at der er tjek på fagligheden.
Så er det jo fuldstændig polemisk, når Liberal Alliances ordfører siger, at der overhovedet ikke bliver ført tilsyn med fagligheden.
Og det er lidt ærgerligt, at der tit bliver den her lidt polemiske snak, når det er Liberal Alliances ordfører, fru Merete Riisager, vi diskuterer med, for der er jo ingen her, der har sagt, at fagligheden ikke skal undersøges.
Tværtimod har vi understreget – og jeg vil gerne som minister understrege det en gang til – at når der bliver ført tilsyn, kigger man selvfølgelig på fagligheden.
Og hvis ordføreren havde hørt ordentligt efter, ville hun vide, at det, der er besluttet nu i forbindelse med den gældende tilsynsplan, er, at der bliver udvalgt et antal friskoler på baggrund af, at de – desværre – ser ud til at levere for dårlige faglige resultater.
I den forbindelse bliver der så også spurgt til – og undersøgt – hvordan friskolerne lever op til det at uddanne og danne deres elever til de demokratiske værdier, som er en del af vores samfund.
Det er helt præcist beskrevet, hvordan det skal gøres.
Der er helt præcise metoder for det, og det er selvfølgelig det, man bruger for at være sikker på, at fagligheden lever op til det, den skal.
Til Dansk Folkepartis ordfører vil jeg godt sige et par ord i forhold til den bog, som Ahmed Akkari har skrevet, for det er noget, ordføreren nævnte heroppe fra talerstolen.
Og til det vil jeg sige, at Kvalitetsog Tilsynsstyrelsen faktisk er i gang med at undersøge de forhold, som Ahmed Akkari har beskrevet.
Og igen skal man lige huske på, at det er noget, der er sket for 10 år siden.
Men jeg skal også sige, at styrelsen på baggrund af de samtaler og den snak, der har været med den nuværende ledelse på skolen – og igen skal man huske, at det, som Ahmed Akkari har skrevet om, skete for 10 år siden – synes, at der har været en meget fornuftig redegørelse for de forhold.
Den nuværende ledelse har svært ved at genkende de ting, men det ændrer ikke ved, at styrelsen undersøger det, herunder at der også kommer et uanmeldt tilsyn.
Det viser jo lige præcis, at vi alle sammen er dybt optaget af det, også selv om man hører noget, der muligvis ikke måtte være rigtigt.
Men hvis der er mistanke om, at friskolerne ikke lever op til det, de skal – også i forhold til at stå mål med det, man skal i folkeskolen – så griber vi ind.
Så jeg håber også, at det i hvert fald har beroliget Dansk Folkepartis ordfører, at der er et velfungerende tilsyn, og at der er nogle mekanismer, der gør, at vi kan gå ind og tage fat dér, hvor der måtte være problemer.
Med de ord vil jeg bare sige, at jeg håber, der på trods af den her lidt mærkværdige debat trods alt stadig væk er en helt bred enighed – også blandt dem, der ikke står bag det forslag til vedtagelse, som regeringen og en række andre partier har fremsat her – om, at vi faktisk hylder det, at vi har muligheden for, at man kan vælge forskellige skoleformer, og at det ikke er det, der er problemet.
Jeg håber, vi alle sammen er enige om, at der skal være en høj faglighed, at man skal leve op til de demokratiske værdier, der er i samfundet, og at vi har forskellige typer af tilsyn, der kan sikre, at det rent faktisk også kommer til at ske.